AFRIKAANSE OPSOMMING: Hierdie tesis gaan oor die ontwerp, simulasie en opmeting van ultrawyebandantennas vir gebruik in die SKA ("Square Kilometre Array"). Die SKA is ’n radioastronomie projek met die doel om waterstof partikels op te spoor in die ruimte. Duisende antennas wat oor ’n wye band van frekwensies strek is nodig om die energie van die partikels op te vang. Hieruit is daar ’n aanvraag vir lae-koste ultrawyebandantennas met die fokus op die lae frekwensie deel van die SKA. In hierdie tesis word twee ontwerpstrategieë voorgestel: Die eerste ontwerpstrategie is vir ’n gedrukte logaritmies periodiese dipool reeks (LPDR) op ’n substraat tesame met ontwerpskurwes wat gegenereer word. ’n Skaal model is gebou en die gemete resultate stem nie ooreen met die simulasie nie. Dit kan toegeskryf word aan vervaardigingstoleransies en die aanmekaar sit van die piramide struktuur. Die tweede ontwerpstrategie is vir ’n vol skaal sigsag ("zig-zag") antenna met ontwerpskurwes wat ook gegenereer word. Die doel is om ’n lae-koste prototipe te bou deur sweissoldeerdraad te gebruik vir die draadstruktuur en dan op ’n hout raam te plaas. ’n Vol skaal model is gebou en metings op die dak het baie interferensie veroorsaak vir die stralingsveld, maar tog was die weerkaatskoëffisient goed. Ons stel voor om die metings te herhaal in ’n steuringvrye omgewing om sodoende die korrekte resultate te verkry. Om af te sluit stel ons voor om die sigsag antenna vir die SKA te gebruik. Sekere kwessies soos die transformator wat verlieserig is, die kruispolarisasie wat moontlik nie goed genoeg is nie en die bundelwydte wat nie die spesifikasie haal nie moet nog aandag geniet. Ons het ’n lae-koste prototipe gedemonstreer en daar is die moontlikheid om dit op grootskaalse vervaardiging ook goedkoop te doen, maar dit moet nog uigesorteer word. Dit was wel nie geanaliseer nie, siende dat vele faktore ’n rol speel by grootskaalse vervaardiging wat uiters moeilik is om voor die tyd te voorspel en buite die omvang van die tesis lê.